## Pravilnik o uvjetima glede uređenja objekata, prostorija opreme i stručnih djelatnika kojima moraju udovoljavati pravne i fizičke osobe u obavljanju poslova zdravstvene zaštite životinja i veterinarsk

### NN 12/1992 (6.3.1992.), Pravilnik o uvjetima glede uređenja objekata, prostorija opreme i stručnih djelatnika kojima moraju udovoljavati pravne i fizičke osobe u obavljanju poslova zdravstvene zaštite životinja i veterinarsk

# MINISTARSTVO POLJOPRIVREDE, ŠUMARSTVA I VODOPRIVREDE

Na temelju članka 71. stavka 2. Zakona o zdravstvenoj zaštiti životinja
i veterinarskoj djelatnosti ("Narodne novine", br. 52/91), ministar
poljoprivrede, šumarstva i vodoprivrede donosi

## PRAVILNIK

### o uvjetima glede uređenja objekata, prostorija opreme i stručnih djelatnika kojima moraju udovoljavati pravne i fizičke osobe u obavljanju poslova zdravstvene zaštite životinja i veterinarske djelatnosti

I. OPĆE ODREDBE

Članak 1.

Ovim se pravilnikom propisuju uvjeti kojima moraju udovoljavati veterinarske
stanice, ambulante i klinike u njihovu sastavu Specijalizirane veterinarske
ambulante i veterinarske klinike za mesojede i druge male životinje koje
se ne koriste za ljudsku prehranu, veterinarske ambulante u sastavu vlastitih
objekata specijalizirane stočarske , proizvodnje i dijagnostički i analitički
laboratoriji u obavljanju poslova veterinarske djelatnosti.

Članak 2.

Zahtjev za utvrđivanje uvjeta iz članka 1. ovog pravilnika podnosi se
Ministarstvu poljoprivrede, šumarstva i vodoprivrede - Upravi za veterinarstvo.

Uvjete iz stavka 1. ovog članka utvrđuje stručna komisija koju imenuje
ministar poljoprivrede, šumarstva i vodoprivrede.

II. UVJETI KOJIMA MORA UDOVOLJAVATI VETERINARSKA STANICA

Članak 3.

Veterinarska stanica mora imati poslovni objekt s odgovarajućim prostorijama
za veterinarsku ambulantu za obavljanje zdravstvene zaštite životinja i
drugih poslova veterinarske djelatnosti koje je dužna obavljati te prostorijama
za obavljanje administrativno-stručnih, pomoćnih i njima sličnih poslova

Administrativno-stručni, pomoćni i njima slični poslovi ili samo pojedini
od ovih poslova, mogu se obavljati i izvan poslovnog objekta veterinarske
stanice, ako to ne šteti funkcionalnom organiziranju poslova i ne stvara
poteškoče u pružanju usluga.

Članak 4.

Krug objekta veterinarske stanice ili veterinarske ambulante u njenom
sastavu mora biti ograđen prikladnom ogradom sa ulaznim vratima koja onemogućavaju
nekontrolirani pristup osoba i životinja.

Sve slobodne površine kruga objekta, koje nisu pokrivene čvrstim materijalom,
moraju biti pod uredno održavanim zelenilom.

Članak 5.

Prilazni putovi do poslovnog objekta veterinarske stanice i putovi u
krugu objekta moraju biti dovoljne širine i od čvrstog materijala

U krugu objekta treba biti postavljen odgovarajući broj hidranata te
osigurana i druga sredstva i naprave ze održavanje čistoće putova i staza.

Članak 6.

U krugu objekta veterinarske stanice ili ambulante u njezinu sastavu
mora biti izgrađeno nepropusno i zatvoreno gnojište ili smješten kontajner
za odlaganje gnoja.

Veterinarska stanica mora raspolagati potrebnim brojem posuda ili kontajnerom
za prikupljanje smeća i otpadaka sa prikladno rješenim načinom uklanjanja
ili odvoženja.

Veterinarska stanica ili ambulanta u sastavu mora raspolagati sa prikladnom
nepropusnom jamom za spaljivanje ambalaže i biološko-kemijskih ostataka
upotrebljavanih sredstava ili raspolagati sa odgovarajućim uređajem, peći
za spaljivanje otpadaka.

Članak 7.

Objekt veterinarske stanice mora imati odgovarajuću kanalizaciju.

Otpadne vode i fekalije moraju se ulijevati u javnu kanalizaciju ili
odgovarajuću septičku jamu.

Otpadne vode mogu se slijevati u prirodni recipijent samo u slučaju
da su prošle kroz sistem pročiščavanja i dezinfekcije ako posebnim propisima
nije drukčije određeno.

Oborinske vode mogu se ulijevati u kanalizaciju ili prirodni recipijent
bez pročišćavanja.

Članak 8.

Sva mjesta korištenja vode moraju biti osigurana prikladnim odvodom
u kanalizaciju uz sprečavanje razlivanja i povrata mirisa.

U radnim prostorijama ambulante, sva voda upotrebljena za pranje zidnih
i podnih površina mora se odvoditi, putem odgovarajućih podnih slivnika
osiguranih protiv izlaska glodavaca i povrata mirisa, direktno u zatvoreni
sistem kanalizacije.

Članak 9.

Objekt veterinarske stanice i ambulante u sastavu mora biti po mogućnosti
priključen na vodovodnu mrežu ili raspolagati vlastitim vodoopskrbnim izvorom
sa pripadajučim uredajem za opskrbu tekućom vodom.

Odgovarajućim uređajima mora biti osigurana opskrba tekućom toplom i
hladnom vodom na svim mjestima za obavljanje pregleda i zdravstvene zaštite
životinja, pranje i čiščenje pribora, instrumenata i opreme te za održavanje
higijene veterinarskih radnika.

Članak 10.

Objekt veterinarske stanice mora raspolagati posebno odvojenim sanitarnim
čvorom za uposlene s jednim ili po potrebi dva zahoda za osoblje raznog
spola. U predprostoru zahoda mora se postaviti uređaj za pranje, brisanje
ili sušenje ruku.

Za stručno osoblje veterinarske stanice i ambulante u sastavu mora se
osigurati tuš kabinu ili kupatilo sa toplom vodom i pripadajućim sanitarijama.

Članak 11.

Objekt veterinarske stanice i ambulante u njezinu sastavu, mora biti
priključen na telefonsku mrežu i raspolagati sa odgovarajućim uređajima
i potrebnim brojem telefonskih aparata

Članak 12.

Za obavljanje veterinarsko-sanitarnih pregleda i veterinarsko-sanitarnih
inspekcijskih pregleda, veterinarska stanica mora imati najmanje dva veterinara
sa položenim ispitom i ovlaštenjem za veterinarskog inspektora.

Za obavljanje istih poslova područna veterinarska ambulanta mora imati
najmanje jednog veterinara sa položenim ispitom i ovlaštenjem za veterinarskog
inspektora.

A) Veterinarska ambulanta u sastavu veterinarske stanice

Članak 13.

Veterinarska ambulanta u sastavu veterinarske stanice mora imati:

1. prostoriju za pregled i liječenje malih i velikih životinja;

2. prostor za osnovne laboratorijske pretrage;

3. prostor za čišćenje, pranje i sterilizaciju instrumenata i drugog
pribora i pomagala;

4. prostoriju za držanje lijekova i drugog sanitetskog materijala;

5. prostoriju za veterinarske radnike;

6. prostor za izdavanje svjedodeba o zdravstvenom stanju životinja;

7. čekaonicu za stranke;

8. čekaonicu za životinje:

9. prostoriju ili ograđeni prostor za izolaciju životinja;

10. garderobu ;

11. sanitarni čvor

Prostor za čiščenje, pranje i sterilizaciju instrumenata i drugog pribora
i pomagala te prostor za osnovne laboratorijske pretrage, mogu se urediti
u jednoj ili više zasebnih prostorija.

Prostor za izdavanje svjedodžaba o zdravstvenom stanju životinja može
se urediti u sklopu prostorije iz točke 5. ovog članka ili u zasebnoj prostoriji.

Namjena pojedinih prostorija mora biti vidljivo označena na ulaznim
vratima svake prostorije.

Članak 14.

Prostorija za pregled i liječenje malih životinja mora se urediti u
svakoj veterinarskoj ambulanti.

Prostorija za pregled i liječenje velikih životinja mora se osigurati
u objektima gdje se predviđa ili postoji stalna potreba za istom. U sklopu
prostorije za pregled i liječenje velikih životinja može se urediti i opremiti
prostor za pregled i liječenje malih životinja.

U slučaju da nema prostorije za pregled i liječenje velikih životinja,
a postoji povremena potreba za prijem i obradu takvih životinja, mora se
u ograđenom krugu objekta osigurati nadstrešnica sa vezovima i stojnicom
za fiksiranje i pregled velikih životinja

Članak 15.

Prostorija za pregled i liječenje životinja mora imati pod od čvrstog
materijala, izrađen tako da nije sklizak i da se lako pere, sa odgovarajućim
nagibom prema slivniku zaštičenom od povrata mirisa i prodora glodavaca
iz kanalizacije. Zidovi prostorija moraju biti, do visine od dva metra,
obloženi keramičkim pločicama ili izvedeni sa čvrstom i glatkom površinom
koja omogućava pranje i dezinfekciju, svijetle boje te zaobljenih rubova
u sastavu sa površinom poda. Površine vrata, dovratka, okvira prozora,
namještaja i uređaja za pregled i liječenje malih i velikih životinja moraju
biti izrađeni od materijala odnosno obojeni otpornom bojom koja omogućava
pranje i dezinfekciju. Prozori moraju biti zaštićeni mrežama protiv ulaska
insekata. Prostorija mora raspolagati sa tekućom vodom, gumenom cijevi
i priključkom za pranje poda i zidnih površina. Dovoljno duga gumena cijev
za pranje mora biti van upotrebe uredno ovješena na prikladnom zidnom držaču.
U prostoriji za pregled i liječenje životinja mora se osigurati glavni
svjetlosni izvor od 250 do 500 luksa.

U prostoriji za pregled i liječenje životinja mora se nalaziti slijedeća
oprema i uređaji:

1. stojnica za fiksaciju i pregled velikih i malih životinja:

2. stol za pregled i fiksaciju malih životinja;

3. stol za pribor, instrumente te evidenciju i pokretni stolić za odlaganje
pribora i instrumenata pri intervencijama;

4. metalni bubanj za sterilni zavojni materijal;

5. bubrežaste metalne ili emajlirane zdjelice;

6. fotografske emajlirane posude:

7. pribor za označavanje životinja, ušne ili metalne markice i kliješta,
tetovir-kliješta i brojevi (ili tetovir-čekić, odnosno pribor za označavanje
tekučim dušikom ili vruče-žigosanje);

8. pribor za uzimanje i pakovanje materijala za laboratorijske pretrage;

9. ormarić za instrumente,

10. ormarić za priručne lijekove i slična sredstva;

11. pokretna svjetiljka ili zglobni reflektor;

12. pribor za obaranje velikih životinja;

13. vješalica za kratkotrajno odlaganje zaštitne odjeće;

14. plastične ili emajlirane posude za vodu i dezinfekcione otopine;

15. zatvorena posuda za otpatke sa nožnim posluživanjem;

16. umivaonik za ruke ili prikladni sudoper sa tekućom toplom i hladnom
vodom, uređajem za tekući sapun ili dezinficijens te uređajem za sušenje
ili brisanje ruku sa papirnatim ubrusima.

Članak 16.

Prostorija ili prostor za osnovne laboratorijske pretrage mora imati
podnu površinu od materijala koji se lako pere i dezinficira. Površine
zidova, koje su udaljene manje od jednog metra od radnog stola moraju biti,
u visini od najmanje 1,80 metra, obložene zidnim keramičkim pločicama ili
izvedene od čvrstog i glatkog materijala, koji omogućava pranje i dezinfekciju,
svijetle boje.

U prostoru za osnovne laboratorijske pretrage mora se nalaziti slijedeća
oprema i uređaji:

1. radni stol odgovarajuće veličine sa radnom površinom izrađenom od
materijala koji se lako pere i dezinficira;

2. odgovarajuća posuda za pranje spojena na sistem za odvod otpadnih
voda sa dovodom tekuće hladne i tople vode, temperature najmanje 85 oC,
ukoliko već isto ne postoji u zajedničkoj prostoriji sa prostorom za pranje
i čišćenje instrumenata;

3. mikroskop sa povećanjem najmanje do 1000 x, imerzioni, sa vlastitim
svjetlosnim izvorom;

4. trihiniskop ili posebna lupa sa pripadajućim priborom za trihinoskopiju;

5. pribor za osnovne orijentacione mikroskopske i fizikalno-kemijske
pretrage krvi, mokraće, buragovog soka i mlijeka;

6. pribor za osnovne parazitološke pretrage (koprološke pretrage flotacijom
i sedimentacijom i mikroskopske, pretrage);

7. pribor za koaotrolu pokretljivosti i vitalnosti duboko smrznutog
i tekućeg sjemena za osjemenjivanje (spermoterm za otapanje duboko smrznutog
sjemena, spermobioterm sa kontrolnim termometrom za mikroskopsku kontrolu);

8. predmetnice, pokrovnice, laboratorijsko staklo i posude, graduirane
pipete, tikvice i sl.;

9. plinski plamenik sa tronošcem i električno kuhalo;

10. pribor za osnovne orijentacione pretrage na ispravnost mesa i mlijeka
(za probu kuhanja i pečenja, iskrvarenja, stupnja kiselosti, gustoće i
specifične težine mlijeka. a po mogućnosti optički refraktometar za utvrđivanje
patvorenja mlijeka, PH metar i pribor za utvrđivanje količine mliječne
masti);

11. ormarić za laboratorijski pribor, instrumentarij, posude i laboratorijske
kemikalije i sterilizirani materijal;

12. vješalica za kratkotrajno odlaganje zaštitne odjeće.

Članak 17.

Prostor za čišćenje, pranje i sterilizaciju instrumenata i drugog pribora
i pomagala mora imati pod od materijala koji se lako pere i nije sklizak.
Površine zidova koje su udaljene manje od jednog metra od radnih površina
moraju biti obložene zidnim keramičkim pločicama ili izvedene sa glatkom
i na pranje i dezinfekciju, otpornom površinom do najmanje 1.80 metra visine
zida.

U prostoru za čišćenje, pranje i sterilizaciju instrumenata i drugog
pribora i pomagala mora se nalaziti slijedeča oprema i uređaji:

1. radni stol odgovarajuće veličine izrađen od materijala koji se lako
pere i dezinficira;

2. odgovarajuća dvodijelna posuda za pranje (sudoper) s dovodom tekuće
hladne i tople vode sa temperaturom od najmanje 85 oC, spojena na sistem
za odvod otpadnih voda, ukoliko se već isto ne nalazi u zajedničkoj prostoriji
sa prostorom za osnovne laboratorijske pretrage;

3. suhi i vlažni sterilizator odgovarajuće veličine;

4. odgovarajuči ormarić i posude metalni bubanj za sterilizirani materijal;

5. emajlirane fotografske posude, zdjelice;

6. zatvorena posuda za otpatke sa nožnim otvaranjem;

7. stalci i pribor za sušenje laboratorijskog posuda i pribora;

8. vješalica za kratkotrajno odlaganje zaštitne odječe.

Članak 18.

Prostorija za držanje lijekova i drugog sanitetskog materijala mora
biti opremljena odgovarajućim brojem ormara sa bravom za zaključavanje
i policama za držanje lijekova i drugog sanitetskog materijala. U prostoriji
se mora nalaziti kompresioni hladnjak od najmanje 120 1 korisne zapremnine
opskrbljen sa kontrolinim termometrom. Prostorija mora biti opskrbljena
zidnim termometrom. Prozori prostorije moraju biti zatamnjeni a vrata držana
pod ključem.

Otrovi, sredstva za deratizaciju, dezinsekciju i dezinfekciju moraju
se čuvati u posebno namijenjenim i označenim ormarima pod ključem ili u
zasebnoj prostoriji pod ključem.

Članak 19.

Prostorija za veterinarske radnike mora biti odgovarajuće veličine zavisno
o broju veterinarskih radnika.

U prostoriji za veterinarske radnike mora biti odgovarajući broj pisačih
stolova i ormara za službene evidencije, dokumentaciju, tiskanice i slično.

Ako u ambulanti ne postoji posebna prostorija za garderobu mora se u
prostoriji za veterinarske radnike, za svakog veterinarskog radnika, osigurati
posebni garderobni ormar za odlaganje odjeće.

Članak 20.

Prostor za izdavanje svjedodžbi o zdravstvenom stanju životinja mora
biti odgovarajuće veličine, a u njemu radni stol i po potrebi ormar za
tiskanice i evidencije o izdanim svjedodžbama za radnika koji izdaje svjedodžbe.

Članak 21.

Čekaonica za stranke mora biti uređena u zatvorenoj prostoriji, odgovarajućem
predsoblju ili dovoljno prostranom hodniku te opremeljena sa dovoljnim
brojem stolica ili klupa (najmanje tri sjedeća mjesta) kao i vješalicom
za odlaganje odjeće.

Članak 22.

Čekaonice za velike životinje može biti izgradena kao zatvorena ili
poluzatvorena prostorija ili kao nadstrešnica zatvorena sa tri strane.
Čekaonica mora imati najmanje tri veza za velike životinje odvojenih visećim
bočnim motkama i jednim poluzatvorenim ili zatvorenim boksom čvrstih, neprozirnih
pregrada od 1,8 metra visine.

Čekaonica za male životinje (pse, mačke i druge kućne ljubimce) mora
biti uređena u zatvorenoj, dovoljno velikoj prostoriji sa mogučnošću nesmetanog
smještaja najmanje tri vlasnika i njihovih životinja ili izvedena s najmanje
tri posebna odjeljka, neprozirnih pregrada od 0,80 m visine, za odvojeno
držanje životinja.

U čekaonici za male životinje mora biti odgovarajući broj stolica ili
klupa za stranke.

Čekaonica za male životinje može se urediti i u odvojenom dijelu čekaonice
za stranke.

Članak 23.

Prostorija ili ograđeni prostor za izolaciju životinja mora se urediti
u odvojenim prostorijama za velike i male životinje uz mogućnost individualnog
držanja najmanje jedne velike i tri male životinje u zatvorenim boksovima
odnosno kavezima sa punim pregradama. Za izolaciju pasa, mačaka i drugih
kućnih ljubimaca mora se osigurati potreban broj metalnih kaveza i krletaka.

Članak 24.

Sanitarni čvor veterinarske ambulante mora se sastojati od najmanje
jednog zahoda za stranke i odgovarajućeg pretprostora, podova i zidova
opločenih keramičkim pločicama do 1,50 m visine.

U pretprostoru zahoda mora se postaviti umivaonik za pranje ruku s tekućom
vodom, uređajem za tekući sapun i uređajem za sušenje ruku ili za korištenje
papirnatih ručnika te posudom za odbacivanje upotrijebljenih papirnatih
ručnika.

Članak 25.

Pored opreme iz stavka 2. članka 15,16. i 17. ovog pravilnika, veterinarska
ambulanta mora imati i odgovarajući broj, zavisno o broju veterinarskih
radnika, instrumenata za kirurške, interne, porodiljske i preventivne zahvate
te pribor za sekciju i obradu uginulih ili zaklanih životinja i uzimanje
materijala za laboratorijske pretrage, kao i odgovarajući broj zaštitnih
sredstava, radnih ogrtača, zaštitnih pregača, prsluka i naramenica te zaštitne
obuće i to:

1. za svakog uposlenog veterinara po fleksibilni stetoskop (fonendoskop),
toplomjer maksimalni, ručna baterijska svjetiljka, komplet od najmanje
pet brizgalica razne veličine sa najmanje dva zaštitna paratusa za sterilno
nošenje brizgalica i igala te platnenim ili plastičnim priborom sa ušivenim
ulošcima za nošenje brizgalica (odnosno odgovarajući broj sterilnih brizgalica
pojedinih veličina za jednokratnu upotrebu), injekcione igle velike i male
sa zaštitnim kutijama za čiste i nečiste, skalpel trbušasti, škare kirurške
savijene i ravne, troakar za goveda, sonda želučana (po Marecu), veterinarska
torba za nošenje pribora, instrumenata, priručnih lijekova i dokumentacije
te najmanje tri zaštitna bijela ogrtača, jedna gumirana pregača, jedna
gumirana zaštitna naramenica, prsluk podstavlien umjetnim ili prirodnim
krznom, gumene čizme ili navlake za cipele,

2. za svakog veterinarskog tehničara ili bolničara po jedan toplomjer
maksimalni, ručna baterijska svjetiljka, komplet brizgalica od najmanje
tri brizgalice razne veličine sa injekcionim iglama i odgovarajučom zaštitnom
opremom za nošenje (odnosno odgovarajući broj sterilnih brizgalica za jednokratnu
upotrebu), škare savijene i pribor za brijanje odnosno šišanje dlake, bolničarska
torba, najmanje tri zaštitna ogrtača zelene ili druge boje te ostala oprema
osobne zaštite kao pod točkom 1. ovog članka,

3. za svakog veterinara sa ovlaštenjem za veterinarskog inspektora potrebno
je osigurati pribor za uzimanje uzoraka namirnica, stočne hrane i vode,
(nož mesarski, škare ravne, vrpcu - jemstvenik, pribor za pečačenje, pribor
za plombirarrje sa kliještima i olovnim plombama, termometar ubodni, termometar
obični, metalnu ubodnu sondu za namirnice, sondu za uzimanje uzoraka zrnate
i brašnate stočne hrane (jednu u veterinarskoj stanici) sterilne staklene
posude za uzimanje uzoraka mlijeka i vode, plastične vrečice za uzimanje
uzoraka, štambilj naslova i faksimil potpisa, torbu aktovku za dokumentaciju
i pribor za pisanie) te osobna sredstva zaštite na radu zavisno od radnog
mjesta,

4. u svakoj veterinarskoj ambulanti koja obavlja zdravstvenu zaštitu
velikih i malih životinja potrebno je osigurati pribor i instrumentarij
na zajedničkoj upotrebi: toplomjer maksimalni, fonendoskop, oftalmoskop
zrcalni, otoskop sa svjetiljkom za male životinje, dvije želučane sonde
(nosne - po Marecu), kliješta za vađenje stranih tijela iz ušnog kanala,
otvarač za usta goveda, otvarač za usta konja i pribor za korekciju zubala,
otvarač za usta pasa, dvije želučane sonde za male životinje, jednu metalnu
ili druge izvedbe za odstranjivanje stranih tijela iz jednjaka velikih
životinja, otvarač za usta konja, goveda i malih životinja, troakar za
male i velike životinje, dva kompleta brizgalica od 2, 5,10,15, 20. 25
ili 30 te 50 ml., najmanje četiri brizgalice za tuberkulinizaciju sa kompletom
igala za tuberkulinizaciju i velikim i malim iglama za aplikaciju lijekova
i vakcina, dvije"Janett" brizgalice, pribor za infuziju, pribor
za irigaciju, skalpeli trbušasti, šiljati ili sa promjenjivim sječivom,
sisne lancete, dilatatori i kateteri, mokračni kateter za velike i male
životinje, držalice (pincete) anatomske i kirurške te koljenaste, velike
i male stezaljke za krvne žile ravne i savijene, škare kirurške ravne i
savijene, pribor sa stezaljkama za kupiranje ušiju pasa, igle za šivanje
kirurške velike i male, ravne i savijene te "S" igle, iglodržač
veliki i mali. materijal za šivanje resorptivni i trajni, "serra"
kliješta za kastraciju velikih i malih životinja (po potrebi "Burdizzo"
kliješta), emaskulator, porodiljske kuke očne oštre i tupe, embriotom (foetotom)
cijevasti sa žičanim pilama i uvodačem (Thygesen-Cotze; Neubarth-Benesch
ili sl. konstrukcije) dvostruka oštra zglobna kuka (Krey-Schttler) uterusna
crpka ili prikladni irigator sa cijevi, najmanje dva kompleta porodiljske
užadi za velike životinje, forceps kliješta i porodajne kuke za male životinje,
posebne škare i pribor za šišanje ili brijanje dlake, kopitni nož lijevi
i desni, kopitna kliješta, kliješta za obradu papaka, rukavice kirurške
i plastične za jednokratnu upotrebu, pribor za sekciju velikih životinja
i uzimanje materijala za laboratorijske pretrage (rukavice gumene čvrste,
nož mesarski, parenhimski nož ili obični, škare ravne i škare dugmetaste,
plastične vrečice, sterilne staklene bočice i epruvete).

Svaka ambulanta, u okviru propisanog instrumentarija i pribora, treba
raspolagati sa posebno označenim i složenim za sterilno držanje i nošenje,
kompletom instrumentarija i pribora za laparotomije velikih i malih životinja
(za "carski rez" velikih i malih životinja, ovarijotomije malih
životinja i ruminotomiju goveda).

Članak 26.

Za obavljanje umjetnog osjemenjivanja životinja veterinarska ambulanta
mora imati slijedeću opremu, pribor i instrumentarij :

1. najmanje jedan kontejner za držanje i čuvanje duboko smrznutog sjemena
sa kontrolnom šipkom za kontrolu nivoa dušika:

2. termo kutije ili termos boce za čuvanje i nošenje tekućeg sjemena;

3. spermoterm za otapanje sjemena sa kontroliranqm temperaturom ili
dvije termos boce za toplu vodu za otapanje;

4. termometre za kontrolu kupke za otapanje najmanje jedan po svakom
inseminatoru i jedan živin (baždareni) kontrolni termometar za povremenu
kontrolu termometara u upotrebi;

5. pribor za aplikaciju i pripremu sjemena (pistolet, posebne ravne
škare, anatomska držalica (pinceta), navlake) sa zaštitnim priborom za
sterilno nošenje (tubusi za odvojeno sterilno držanje), sve najmanje jedan
komplet po svakom inseminatoru i po jedan rezervni na svaka tri inseminatora;

6. spekulumi, najmanje tri do četiri po svakom inseminatoru ili proračunati
broj prema broju godišnje osjemenjenih plotkinja po svakom inseminatoru
podijeljenom sa brojem radnih dana u godini i umnoženom sa faktorom 1,6;

7. metalni uterusni kateteri za aplikaciju lijeka, najmanje tri po svakom
inseminatoru ili kateteri za jednokratnu upotrebu sa zaštitnim tubusima
za sterilno držanje;

8. kateteri za umjetno osjemenjivanje svinja, najmanje pet po svakom
inseminatoru sa zaštitnim tubusom za sterilno držanje.

Članak 27.

Veterinarska ambulanta koja obavlja umjetno osjemenjivanje mora imati
najmanje dva radnika koji udovoljavaju uvjetima za obavljanje umjetnog
osjemenjivanja.

Uvjetima za obavljanje umjetnog osjemenjivanja udovoljavaju:

1. diplomirani veterinari;

2. veterinarski tehničari i veterinarski bolničari koji su osposobljeni
za obavljanje umjetnog osjemenjivanja u skladu sa stavkom 5. i 6. članka
77. Zakona o zdravstvenoj zaštiti životinja i veterinarskoj djelatnosti
(u daljnjem tekstu: Zakon).

U svim veterinarskim stanicama sa pet i više inseminatora ili na čijem
se području godišnje osjemenjuje više od dvije tisuće plotkinja, mora se
imenovati voditelj reprodukcije.

Voditelj reprodukcije može biti diplomirani veterinar sa najmanje pet
godina radnog iskustva na poslovima reprodukcije i umjetnog osjemenjivanja
ili veterinar specijalista iz područja reprodukcije domaćih životinja (magistar
specijalista ili magistar znanosti).

Članak 28.

Veterinarska stanica može pojedine poslove iz stava 2. članka 70. Zakona
obavljati i u područnim veterinarskim ambulantama.

Članak 29.

Veterinarska ambulanta u sjedištu veterinarske stanice mora imati najmanje
dva prijevozna sredstva za obavljanje poslova svoje djelatnosti izvan prostorija
ambulante. Prijevozna sredstva moraju biti podešena svojoj namjeni i snabdjevena
potrebnim uređajima za obavljanje terenskih poslova.

Vozila koja služe za prijevoz kontejnera sa tekučim dušikom moraju imati
prtljažnik, odnosno prostor za smještaj kontejnera, potpuno odvojen od
vozačkog prostora

Vozila moraju biti opremljena pokretnim drvenim ili metalnim zatvorenim
kutijama ili ormarićima za držanje lijekova i pribora tijekom prijevoza
te sa termički izoliranom kutijom za dnevni prijevoz i smještaj vakcina
i lijekova sa potrebom držanja u odredenom temperaturnom režimu.

Članak 30.

Veterinarska ambulanta u sjedištu veterinarske stanice mora za poslove
obavljanja veterinarske djelatnosti imati najmanje dva diplomirana veterinara
i jednog veterinarskog tehničara.

B) Područna veterinarska ambulanta

Članak 31.

Područna veterinarska ambulanta mora imati najmanje:

1. prostoriju za pregled i liječenje životinja;

2. prostoriju za držanje i čuvanje lijekova i sličnog materijala;

3. prostoriju ili prostor za čiščenje, pranje i sterilizaciju instrumenata
i drugog pribora i pomagala;

4. prostor za osnovne laboratorijske pretrage;

5. prostoriju za veterinarske radnike;

6. čekaonicu za životinje (prostoriju ili nadstrešnicu):

7. sanitarni čvor.

Prostor za osnovne laboratorijske pretrage može se smjestiti u prostoriji
za čiščenje, pranje i sterilizaciju instrumenata i drugog pribora i pomagala.

Ako područna veterinarska ambulanta izdaje svjedodžbe o zdravstvenom
stanju životinja, a za to nema posebnu prostoriju, izdavanje svjedodžbi
može se vršiti u prostoriji iz točke 5. ovog člana.

Članak 32.

Prostor za osnovne laboratorijske pretrage područne veterinarske ambulante
mora imati pod od čvrstog materijala koji se lako pere i nije sklizak,
a površine zidova, koje su udaljene manje od jednog metra od radnog stola
moraju biti, u visini od najmanje 1,80 metra obložene zidnim keramičkim
pločicama ili ravne i glatke površine izrađene od materijala koji se lako
pere i dezinficira.

U prostoru za osnovne laboratorijske pretrage mora se nalaziti oprema
i uređaji propisani točkama 1, 2, 3, 6, 8, 11. i 12., stavka 2. članka
16. ovog pravilnika.

Članak 33.

Na područne veterinarske ambulante, glede uređenja objekta, prostorija,
uređaja i opreme u pojedinim prostorijama. pribora i instrumentarija te
zaštitnih sredstava, na odgovarajući način se primjenjuju odredbe članka
4. do 11., članka 14. i 15., članka 17. do 22. te članka 24. i 25. ovog
pravilnika.

Članak 34.

Za obavljanje poslova na umjetnom osjemenjivanju životinja područna
veterinarska ambulanta mora udovoljavati uvjetima glede kadrova, instrumentarija,
pribora i opreme, propisanim člankom 26. i 27. ovoga pravilnika.

Članak 35.

Područna veterinarska ambulanta mora za obavljanje poslova veterinarske
djelatnosti imati najmanje dva diplomirana veterinara ili jednog diplomiranog
veterinara i jednog veterinarskog tehničara ili bolničara, ako je obavljanje
poslova u veterinarskoj stanici (kao cjelini) organizirano tako, da je
veterinarska stanica u mogućnosti obavljati sve poslove svoje djelatnosti
svakodnevno na cijelom području veterinarske stanice.

Članak 36.

Područna veterinarska ambulanta mora imati za obavljanje poslova veterinarske
djelatnosti izvan ambulante, najmanje jedno motorno vozilo koje odgovara
uvjetima iz stavka 2. i 3., članka 29. ovog pravilnika.

Veterinarska stanica i područna veterinarska ambulanta mora biti vidljivo
označena urednom natpisnom tablom sa punim nazivom, adresom i telefonskim
brojem. Dopunska promjenjiva tablica na ulaznom dijelu mora pružati obavijesti
o dežurnom veterinaru van redovnog radnog vremena, sa imenom, adresom i
telefonskim brojem.

III. UVJETI KOJE MORAJU ISPUNJAVATI AMBULANTE VETERINARSKE SLUŽBE
U VLASTITIM OBJEKTIMA SPECIJALIZIRANE STOČARSKE PROIZVODNJE

Članak 37.

Druge pravne i fizičke osobe u vlastitim objektima specijalizirane stočarske
proizvodnje mogu za svoje potrebe, u skladu sa Zakonom, obavljati poslove
veterinarske djelatnosti i zdravstvene zaštite životinja, ako imaju organiziranu
veterinarsku službu te udovoljavaju ovim pravilnikom propisane uvjete glede
stručnih radnika, prostorija. uređaja i opreme.

Članak 38.

Ambulanta veterinarske službe objekata specijalizirane stočarske proizvodnje
mora imati najmanje:

1. prostoriju za veterinarske radnike;

2. prostor za obavljanje osnovnih laboratorijskih pretraga;

3. prostoriju ili prostor za čiščenje, pranje i sterilizaciju instrumenata
i drugog pribora i pomagala;

4. prostoriju za držanje lijekova i drugog sanitetskog materijala;

5. prostor za pregled i liječenje životinja;

6. poseban sanitarni čvor za veterinarske radnike.

Prostor za obavljanje osnovnih laboratorijskih pretraga i prostor za
čiščenje, pranje i sterilizaciju instrumenata i drugog pribora i pomagala
može se urediti u jednoj ili više prostorija odgovarajuće veličine.

Prostor za pregled i liječenje životinja može se urediti u odvojenom
dijelu jednog ili više proizvodnih objekata ili u prostoriji posebne namjene.

U okviru istog prostora ili prostorije mora se predvidjeti posebno odvojeni
prostor za izolaciju životinja sa odgovarajućim boksovima zavisno od vrste
životinja.

Članak 39.

Prostorija za veterinarske radnike mora udovoljavati uvjetima iz članka
19. ovog pravilnika koji su propisani za veterinarsku ambulantu u sastavu
odnosno sjedištu veterinarske stanice.

Članak 40.

Prostor za osnovne laboratorijske pretrage ambulante veterinarske službe
specijalizirane stočarske organizacije mora imati pod od čvrstog materijala,
koji se lako pere i nije sklizak, a površine zidova, udaljene manje od
jednog metra od radnog stola, moraju u visini od najmanje 1,80 metra, biti
obložene keramičkim zidnim pločicama ili izvedene sa glatkom i na pranje
i dezinfekciju otpornom površinom svijetle boje.

U prostoru za osnovne laboratorijske pretrage mora se nalaziti oprema,
pribor i uređaji propisani stavkom 2. članka 18. ovog pravilnika pod točkama
1, 2, 3, 6, 8, 11. i 12. te pod točkom 7. ukoliko se obavlja umjetno osjemenjivanje
životinja.

Članak 41.

Prostor za pranje. čiščenje i sterilizaciju instrumenata i drugog pribora
i pomagala, kao i prostorija za držanje i čuvanje lijekova i drugog sanitetskog
materijala mora u pogledu uređenja, opreme i pribora odgovarati zahtjevanim
uvjetima iz članka 17. i 18. ovog pravilnika.

Članak 42.

Pored opreme iz stavka 2. članka 40. i članka 41. ovog pravilnika, ambulanta
veterinarske službe specijalizirane stočarske organizacije mora imati i
odgovarajući broj instrumeriata za kirurške, interne, porodiljske i preventivne
zahvate, zavisno od djelatnosti odnosno vrste i kategorije životinja na
kojoj se ista djelatnost obavlja te pribor za sekciju i obradu uginulih
i zaklanih životinja, uzimanje materijala za laboratorijske pretrage, pribor
za obaranje i fiksaciju životinja pri zahvatima i pregledu, kao i osobna
sredstva zaštite na radu, sve u skladu sa odredbama članka 25. ovog pravilnika.

Članak 43.

Za obavljanje poslova na umjetnom osjemenjivanju životinja veterinarska,
služba specijalizirane stočarske organizacije mora udovoljavati u pogledu
kadrova, opreme i pribora, uvjetima propisanim člankom 26. i 27. ovog pravilnika,
zavisno od vrste životinja koje su predmet iste djelatnosti.

Članak 44.

Poseban sanitarni čvor za veterinarske radnike mora se sastojati od
najmanje jednog klozeta sa pretprostorom i jedne tuš kabine opremljen sa
uređajima u skladu sa stavkom 2. članka 24. ovog pravilnika.

IV. UVJETI KOJIMA MORAJU UDOVOIJAVATI SPECIJALIZIRANE VETERINARSKE
AMBULANTE I KLINIKE ZA MESOJEDE I DRUGE MALE ŽIVOTINJE KOJE SE NE KORISTE
ZA LJUDSKU PREHRANU

Članak 45.

Specijalizirane veterinarske ambulante i klinike (ako zadovoljavaju
posebno propisanim uvjetima) za mesojede i druge male životinje koje se
ne koriste za ljudsku prehranu moraju udovoljavati glede lokacije i smještaja
slijedeće uvjete:

1. veterinarska ambulanta mora biti smještena u posebnom objektu ili
u prizemlju stambenog objekta sa posebnim ulazom kako bi se izbjeglo ometanje
ostalih građana ili stanara zgrade,

2. specijalizirane veterinarske klinike moraju biti smještene u posebno
izdvojenim objektima.

Članak 46.

Specijalizirane veterinarske ambulante i klinike za mesojede i druge
male životinje koje se ne koriste za ljudsku prehranu moraju raspolagati
sa slijedećim radnim prostorijama i prostorima:

1. prostorija za pregled i liječenje životinja;

2. prostorija ili prostor za osnovne laboratorijske pretrage;

3. prostorija ili prostor za čiščenje, pranje i sterilizaciju instrumenata
i drugog pribora i pomagala;

4. prostorija ili prostor za držanje lijekova i drugog sanitetskog materijala;

5. prostorija ili prostor za prijem pacijenata, držanje i vođenje dokumentacije
i evidencije;

6. čekaonica za stranke sa malim životinjama:

sanitarni čvor za stranke.

U svim slučajevima kada se u specijaliziranoj veterinarskoj ambulanti
obavljaju ili -se predviđa obavljanje kirurških zahvata na otvorenim tjelesnim
šupljinama,

dubokom mišičju, kostima i zglobovima, mora se osigurati posebna prostorija
ili odvojeni prostor za kirurške zahvate.

Članak 47.

Prostorija za pregled i liječenje životinja mora imati pod od čvrstog
materijala koji se lako pere i dezinficira sa podnim slivnikom osiguranim
od povratnih mirisa i prodora glodavaca.

Zidovi prostorije moraju biti do visine od 1.80 metra obloženi keramičkim
pločicama ili izvedeni sa glatkom površinom koja se lako pere i dezinficira,
svijetle boje.

Prostorija se mora opremiti u skladu sa odredbama točke 2, 3, 4, 5,
6, 8, 9,10,11,13,15. i 16. stavka 2. članka 15. ovog pravilnika.

Članak 48.

Prostor za kirurške intervencije može se urediti u dijelu dovoljno velike
prostorije za pregled i liječenje životinja pregrađenom čvrstom pregradom
koja se lako pere i dezinficira ili staklenim zidom, visine od najmanje
1.80 m ili se isti prostor može osigurati u posebnoj odgovarajuće uređenoj
prostoriji.

Prostorija ili prostor za kirurške intervencije mora biti odgovarajuće
površine čime se, uz smještaj neophodne opreme, osigurava nesmetano kretanje
i rad osoblja.

Prostorija ili prostor za kirurške intervencije mora biti opremljen
operacionim stolom za male životinje, pokretnim stoličem za instrumente
i pribor te glavnim svjetlosnim izvorom od 500 luxa ili posebnom stropnom
operacionom reflektorskom svjetiljkom.

Članak 49.

Prostor za osnovne laboratorijske pretrage i prostor za čiščenje, pranje
i sterilizaciju instrumenata i pribora može se urediti u zajedničkoj prostoriji
te mora glede uređenja prostorija, opreme i pribora udovoljavati uvjetima
propisanim stavkom 1. i točkama 1, 2, 3, 5, (izuzev pribora za pretrage
buragovog soka i mlijeka), 6, 8. 11. i 12. stavka 2. članka 16., kao i
uvjetima propisanim člankom 17. ovog pravilnika.

Članak 50.

Čuvanje i držanje lijekova i drugog sanitetskog materijala može se osigurati
u zasebnoj prostoriji koja glede uređenja i opreme udovoljava uvjetima
propisanim stavkom 1. članka 18. ovog pravilnika ili se mora osigurati,
putem zatvorenih ormara ili zidnih vitrina pod ključem i propisanog hladnjaka,
u dijelu prostora za pregled i liječenje životinja

Članak 51.

Prostor za prijem pacijenata i vodenje evidencije i dokumentacije može
se urediti u dijelu prostora dovoljno velike čekaonice za stranke ili u
posebno namijenjenoj prostoriji.

U prostoru ili prostoriji za prijem pacijenata i vodenje evidencije
i dokumentacije more se osigurati pisači stol i ormar za dokumentaciju
i evidenciju te telefonski aparat.

Članak 52.

Čekaonica za stranke i male životinje mora se urediti i osigurati u
skladu sa odredbama stavka 2., 3. i 4. članka 22. ovog pravilnika. U dovoljno
velikoj čekaonici za stranke može se urediti prostor za prijem pacijenata
i vođenje dokumentacije i evidencije.

Članak 53.

Ukoliko se dio poslova obavlja i van prostorija ambulante u vidu kućnih
posjeta, specijalizirane veterinarske ambulante odnosno klinike za mesojede
i druge male životinje moraju raspolagati sa najmanje jednim osobnim vozilom
uređenim i opremljenim u smislu primjenjivih odredbi stavka 3. članka 29.
ovog pravilnika.

Članak 54.

Pored pribora i opreme iz članka 47., 48. i 49., specijalizirane veterinarske
ambulante i ambulante odnosno klinike za mesojede i druge male životinje
moraju raspolagati sa odgovarajučim brojem instrumenata za internističke,
kirurške i porodiljske zahvate, pribora za uzimanje materijala laboratorijske
pretrage te osobnih sredstava zaštite na radu i to: fleksibilni stetoskop
(fonendoskop), dva toplomjera maksimalna, ručna baterijska svjetiljka,
dva kompleta od najmanje pet brizgalica razne veličine sa najmanje dva
zaštitna paratusa za sterilno držanje i nošenje brizgalica i igala odnosno
odgovarajući broj brizgalica razne veličine za jednokratnu upotrebu, igle
injekcione, po dva skalpela trbušasta i šiljata odnosno skalpele sa promjenjivim
sječivom ili za jednokratnu upotrebu, po dvoje škare kirurške savijene
i ravne, po tri anatomske i kirurške držalice (pincete), dvije koljenaste
pincete, po dvije veće i manje ravne i savijene hvataljke za krvne žile,
dva iglodržača, igle kirurške ravne i savijene, trajni i resorptivni kirurški
konac za šivanje rana, želučane sonde za pse sa otvaračem za usta, oftalmoskop,
otoskop, vaginoskop, kliješta za ekstrakciju zuba, kliješta za vađenje
stranog tijela iz ušnog kanala, irigator, pribor za infuziju, "Janett"
brizgalica. tri mokračna katetera za male životinje, forceps kliješta za
pse ("bečki" ili "berlinski" model), porodajna kuka
za male životinje (Schmidtova), pribor sa stezaljkama za kupiranje ušiju,
udlage standardne i gipsane za imobilizaciju, pribor za uzimanje i dostavu
materijala za laboratorijske pretrage, rukavice gumene kirurške, rukavice
plastične za jednokratnu upotrebu, zaštitne ogrtače bijele za veterinare
i zelene ili druge boje za pomoćno osoblje.

Članak 55.

Specijalizirane veterinarske ambulante moraju u svom sastavu imati najmanje
jednog diplomiranog veterinara ili veterinara specijalistu (magistar specijalista
ili znanosti za bolest malih životinja) te najmanje jednog pomočnog radnika
stručnog profila veterinarskog bolničara ili veterinarskog tehničara.

Članak 56.

Specijalizirane veterinarske ambulante i klinike za mesojede i druge
male životinje moraju biti priključene na javnu vodoopskrbnu mrežu ili
raspolagati sa vlastitim vodoopskrbnim izvorom za tekuću vodu te biti priključene
na javnu kanalizaciju ili raspolagati sa vlastitom septičkom jamom.

Članak 57.

Specijalizirane veterinarske ambulante odnosno klinike za mesojede i
druge male životinje moraju biti označene urednom pločom sa natpisom koji
sadržava naziv i namjenu objekta, podatke o vlasniku, adresu i telefonski
broj te vrijeme ordiniranja.

Ukoliko se praksa dijelom obavlja u određenom i označenom vremenu u
vidu kućnih posjeta, pomočni radnik ambulante mora osigurati primanje poruka
i davanja obavijesti o mogučem dolasku veterinara ili se isto mora osigurati
putem obavijesti u obliku zapisa na tablici ili bloku na ulaznim vratima
odnosno automatskim telefonskim uređajem.

Članak 58.

Specijalizirane veterinarske ambulante i ambulante odnosno klinike za
mesojede i druge male životinje moraju raspolagati sa telefonskim priključkom.

Članak 59.

Specijalizirane veterinarske ambulante odnosno klinike za mesojede i
druge male životinje moraju raspolagati sa sanitarnim čvorom za stranke
uređenim prema odredbama članka 24. ovog pravilnika.

V. UVJETI KOJE MORA ISPUNJAVATI VETERINARSKA KLINIKA

Članak 60.

Veterinarske klinike za pojedine vrste životinja u veterinarskim stanicama
ili specijalizirane veterinarske klinike za mesojede i druge male životinje
koje se ne koriste za ljudsku prehranu, uz uvjete propisane ovim pravilnikom
za naprijed navedene organizacijske oblike pružanja zdravstvene zaštite
životinja u vidu veterinarskih stamca i specijaliziranih veterinarskih
ambulanti, moraju udovoljavati i posebnim uvjetima glede prostorija, opreme,
uređaja i stručnih kadrova, u zavisnosti od vrste životinja za koje se
osnivaju.

Članak 61

Veterinarska klinika mora raspolagati sa posebnim prostorijama za stacionarno
liječenje i držanje pojedinih vrsta životinja.

Za kopitare i goveda mora se raspolagati sa najmanje tri boksa odvojena
punim pregradama, u izvedbi, veličini i opremi u skladu sa normativima
za iste vrste životinja.

Za svinje, ovce i koze mora se raspolagati sa najmanje pet punih pregrada,
odvojenih boksova, u izvedbi, veličini i opremi u skladu sa normativima
za iste životinje.

Za mesojede i druge male životinje, kućne ljubimce, mora se zavisno
od vrste životinja, raspolagati sa najmanje osam punim pregradama odvojenih
metalnih kaveza ili krletki, u nizu ili baterijskom smještaju, po veličini,
izvedbi i opremi primjerenih istim vrstama životinja.

Članak 62.

Za životinje koje se ne hrane industrijski pripremljenom ili gotovom
hranom, potrebno je urediti posebnu prostoriju, kuhinju ili krmnu komoru
i u njoj osigurati higijensku i zadovoljavajuću pripremu hrane u skladu
sa nutricionističkim normativima za iste vrste životinja.

Članak 63.

Uvjeti držanja, smještaja, ishrane, higijene i postupanja sa životinjama
moraju osigurati humani postupak i očuvanje dobrobiti životinja.

Članak 64.

Veterinarska klinika mora raspolagati sa najmanje jednim veterinarom
specijalistom, (magistar specijalista, magistar znanosti dotičnog područja
djelatnosti ili doktor znanosti), jednim timariteljom životinja i jednim
veterinarskim tehničarom ili veterinarskim bolničarom.

U veterinarskoj klinici mora se osigurati cjelodnevni stalni stručni
nadzor nad životinjama u liječenju kroz dežurstvo stručnog i pomoćnog osoblja.

Članak 65.

Laboratorij za osnovne laboratorijske pretrage klinika za velike i male
životinje, mora biti opremljen za vršenje osnovnih hematoloških, uroloških,
parazitoloških i drugih pretraga u skladu s odredbama članka 16. ovog pravilnika
u koliko isto već nije osigurano u laboratoriju veterinarske stanice.

Laboratorij za osnovne hematološke, urološke i parazitološke pretrage
klinika za mesojede i druge male životinje mora biti opremljen u skladu
sa odredbama stavka 1. i točke 1, 2, 3, 5, 6, 8, 9,11. i 12. stavka 2.
članka 16. ovog pravilnika.

Članak 66.

Klinike za kopitare, goveda, mesojede i druge male životinje kućne ljubimce
moraju osigurati mogućnost rentgenske i ultrazvučne dijagnostike za potrebe
svojih pacijenata pomoću odgovarajućih vlastitih uređaja ili putem ugovora
za obavljanje rentgenske dijagnostike kod drugih pravnih i fizičkih osoba
na bližem području.

Vlastiti stacionarni rentgenski aparat mora biti smješten u zasebnoj
zaštićenoj prostoriji, sa svim propisanim zaštitnim sredstvima, opremom
i priborom za razvijanje i očitovanje snimaka ili se mora raspolagati sa
pokretnim, zaštićenim rentgenskim aparatom. Za stručno tehničke poslove
mora se osigurati posebno educirani pomoćni djelatnik profila veterinarskog
ili medicinskog tehničara.

Članak 67.

Veterinarska klinika mora raspolagati sa posebno uređenom, zavisno od
vrste životinja koje su predmet djelatnosti, prostorijom i uređajima za
obavljanje kirurških zahvata uz opću parapulmonalnu i inhalacionu anesteziju.
Za velike životinje mora se raspolagati sa prikladnom stojnicom i strunjačom
za obaranje i operacione zahvate kod velikih životinja kao i sa opremom
za odgovarajuće osvjetljenje operacionog mjesta.

Za kirurške zahvate kod malih životinja mora se osigurati posebna prostorija
opremljena u skladu sa odredbama članka 48. ovog pravilnika te uređajem
za inhalacionu anesteziju.

Članak 68.

Veterinarska klinika dužna je putem posebnog ugovora sa ovlaštenim laboratorijem
osigurati obavljanje bakterioloških, virusoloških, seroloških, toksikoloških;
pareitoloških i drugih pretraga koje ne može izvršiti u vlastitom laboratoriju.

Članak 69.

Veterinarska klinika dužna je omogućiti praktični rad na stručnom obrazovanju
studenata veterine i veterinara, u broju i opsegu primjerenom vlastitoj
djelatnosti i mogućnostima.

VI. UVJETI KOJIMA MORAJU UDOVOLJAVATI VETERINARSKI DIJAGNOSTIČKI
I ANALITIČKI LABORATORIJI

Članak 70.

Djelatnost veterinarskih dijagnostičkih i analitičkih laboratorija obavlja
se u laboratorijima osnovne djelatnosti i laboratorijima specijalizirane
djelatnosti.

Ovim se pravilnikom propisuju opći i posebni uvjeti glede broja i uređenja
prostorija, opreme, uredaja i stručnih djelatnika, kojima moraju udovoljavati
laboratoriji za osnovne i laboratoriji za specijalizirane djelatnosti.

Članak 71.

Dijagnostički, analitički i drugi poslovi u zdravstvenoj zaštiti životinja
i veterinarskoj djelatnosti od interesa za Republiku Hrvatsku obavljaju
se u Zakonom utvrđenim laboratorijima za osnovne i specijalizirane djelatnosti,
koji moraju udovoljavati uvjetima propisanim ovim pravilnikom.

Članak 72.

Dijagnostički i analitički laboratoriji drugih pravnih i fizičkih osoba
u obavljanju poslova dijagnostike i analitike u veterinarskoj djelatnosti
na teritoriju Republike Hrvatske, u obliku osnovnih ili specijaliziranih
laboratorija za vlastite potrebe ili kao usluge u stočarskoj proizvodnji
odnosno veterinarskoj djelatnosti, moraju također udovoljavati uvjetima
propisanim ovim pravilnikom.

Članak 73.

Za obavljanje poslova iz članka 71. ovog pravilnika odnosno laboratorijskih
pretraga i analiza dijagnostičkog materijala životinjskog podrijetla, životinjske
hrane i vode za napajanje životinja, proizvoda i namirnica životinjskog
podrijetla, u ispitivanju zaštite okoliša, radiološkoj kontroli i ispitivanju
zoohigijenskih uvjeta zatvorenih uzgoja životinja te za ispitivanje i kontrolu
veterinarskih lijekova, mora se raspolagati sa:

1. laboratorijem za patološku morfologiju;

2. laboratorijem za hematologiju i kliničku kemiju;

3. laboratorijem za bakteriologiju;

4. laboratorijem za zdravstvenu zaštitu vimena;

5. laboratorijem za mikologiju;

6. laboratorijem za virusologiju;

7. laboratorijem za parazitologiju;

8. laboratorijem za animalnu higijenu;

9. laboratorijem za pretrage životinjske hrane i vode;

10. laboratorijem za pretrage namirnica i proizvoda životinjskog podrijetla;

11. laboratorijem za kontrolu veterinarskih lijekova;

12. prostorijama i opremom za male laboratorijske životinje;

13. prostorijama i opremom za pripremu mikrobioloških hranjivih podloga;

14. prostorijama za pranje i sterilizaciju laboratorijskog pribora i
posuda;

15. prostorijama za pranje ili središnjom praonicom zaštitne odjeće
i drugih sredstava zaštite.

Članak 74.

Veterinarski dijagnostički i analitički laboratoriji u obavljanju poslova
laboratorijske i analitičke djelatnosti iz članka 71. pravilnika, moraju
udovoljavati uvjetima za obavljanje osnovnih djelatnosti iz točaka 1.,
3., 6., 7. i prostorijama iz točke 13.,14. i 15., stavka 2. članka 73.
ovog pravilnika a mogu udovoljavati uvjetima i za obavljanje drugih osnovnih
ili specijaliziranih djelatnosti u skladu sa unutarnjim ustrojstvom i razdiobom
poslova zavoda.

Glede uređenja prostorija, opreme i uređaja te kadrova, laboratoriji
odnosno prostorije, moraju odgovarati općim i posebnim uvjetima propisanim
ovim pravilnikom za pojedine osnovne ili specijalizirane djelatnosti.

Članak 75.

Druge pravne i fizičke osobe u obavljanju pojedinih poslova laboratorijske
i analitičke djelatnosti u oblasti veterinarstva iz članka 72. pravilnika
u skladu sa Zakonom, vrstom i oblikom registrirane djelatnosti, mogu udovoljavati
pojedinim uvjetima za jednu ili više osnovnih odnosno specijaliziranih
djelatnosti iz točaka 1, 2, 3. 5, 6, 7, 8. 9. i 10. te u skladu sa time
i propisanim prostorijama pod točkama 12,13.14. i 15., stavka 2. članka
73. ovoga pravilnika, a moraju udovoljavati općim i posebnim uvjetima glede
prostorija, opreme uređaja i stručnih djelatnika za pojedine laboratorije
osnovnih ili specijaliziranih djelatnosti, propisane ovim pravilnikom.

Članak 76.

Zgrada veterinarskih dijagnostiEkih zavoda i drugih analitičkih i dijagnostičkih
laboratorija mora biti priključena na vodoopskrbnu, kanalizacijsku i telefonsku
mrežu s ugrađenim dvorištem i parkirališnim prostorom i prilaznim putem
za osobna i teretna vozila.

Svi laboratoriji moraju biti povezani kućnom telefonskom mrežom.

Članak 77.

Odvoz smeća i drugih neškodljivih otpadaka mora biti riješen u skladu
sa općim komunalnim odredbama i rješenjima.

Za uklanjanje potencijalno štetnog materijala i ostataka materijala
biološkog podrijetla dostavljenog na pretrage, mora se osigurati posebna
prostorija sa uredajima za čuvanje istog materijala do njegova neškodljivog
uklanjanja i odvoza u objekte za utilizaciju ili osigurati adekvatne peći
za spaljivanje.

Članak 78.

Za čuvanje lako zapaljivih materijala, alkohol, eter, benzin i sl. mora
se urediti posebna prostorija izvedena prema postojećim propisima i potrebi,
na pogodnom mjestu van nastanjenih prostora i prostora gdje boravi osoblje.

Članak 79.

Prostorije svake radne jedinice, odnosno pojedinih laboratorija moraju
biti prikladno (funkcionalno i racionalno), kao cjelina tako raspoređene,
da se u svakoj osigura nesmetani rad i komunikacija zaposlenog osoblja.

Sve radne prostorije moraju biti zračne i dovoljno osvijetljene prirodnim,
danjim svjetlom i odgovarajućom umjetnom rasvjetom od 250 do 500 luksa.
Prostorije sa nedovoljnim prirodnim zračenjem moraju se osigurati sa uređajima
za umjetno provjetravanje.

Članak 80.

Zidovi svih radnih prostorija laboratorija (osim kabineta, uredskih
i zajedničkih prostorija za osoblje) udaljeni manje od jednog metra od
radnih površina, moraju biti obloženi keramičkim zidnim pločicama u visini
od 1,80 metra, a ostatak zidova gladak, izveden na način koji omogučava
lako održavanje.

Ostali zidovi na spoju sa podnom površinom moraju biti zaštičeni redom
keramičkih pločica ili bojom,koja je otporna na pranje i dezinfekciju.

Članak 81.

Podovi u svim radnim prostorijama laboratorija (osim kabineta, uredskih
i zajedničkih prostorija za osoblje) moraju biti ravni, glatki i otporni
na pranje i dezinfekciju, izvedeni na način da nisu skliski.

Članak 82.

Svi prozori radnih prostorija u kojima se čuva ili rukuje sa biološkim
materijalom ili sterilnim priborom i sl., moraju u toku toplog godišnjeg
razdoblja biti zaštićeni protiv ulaska insekata prikladnim mrežicama sa
vanjske strane prozora.

Članak 83.

Svaki dijagnostičko-analitički laboratorij mora osigurati pomoćne prostorije
za potrebe radnika (garderobu sa garderobnim ormarićima, prostoriju za
odmor, odvojene kupaonice sa tušem i zahode za muško i žensko osoblje)

Ako ovim pravilnikom nisu ili nisu potanje propisani higijenski i tehnički
uvjeti kojima moraju udovoljavati prostorije (radne, pomoćne i zajednički
dijelovi zgrade) kao i uređaji i naprave u tim prostorijama na iste se
primjenjuju određene opće mjere i normativi zaštite na radu za radne i
pomoćne prostorije.

Članak 84.

Namještaj u prostorijama dijagnostičko-analitičkih laboratorija mora
biti takve izvedbe da odgovara namjeni svake pojedine prostorije te stručno-tehničkim,
higijenskim i estetskim zahtjevima i da se može lako održavati čistim i
urednim.

U svim prostorijama gdje se pretražuje infektivni dijagnostički materijal
i obavljaju poslovi sa sterilnim priborom i hranjivim podlogama, zabranjeno
je držanje namještaja, pribora i predmeta od nezaštićenog drva i drugih
poroznih materija. Za koji ne pružaju mogućnosti sigurne dezinfekcije,
kao i držanje ukrasnih biljaka lončanica i tkanenih zavjesa na prozorima.

Članak 85.

Laboratorij za patološku morfologiju za obavljanje osnovne djelatnosti
mora raspolagati sa:

1. prostorijom za prijem materijala, prostorijom za razudbe, prostorijom
za odlaganje radne odjeće, obuće i zaštitnih sredstava prosektora i pomoćnog
i tehničkog osoblja, prostorijom za odlaganje lešina do neškodljivog uklanjanja
ako isto nije riješeno centraliziranim prikupljanjem te prostorijom, radnim
kabinetom za stručnjake odnosno za obradu rezultata i pripremu izvještaja;

2.priborom za razudbe (noževi mesarski, noževi parenhimski, skalpeli,
pincete, pila za kosti, škare ravne i škare dugmetaste, fiksator - škripac
za otvaranje lubanje, fotografske emajlirane plitice, bubrežaste zdjelice,
zaštitna sredstva za prosektora i pomoćno osoblje i sl.);

3. hladnjakom i zamrzivačem za čuvanje materijala do daljnjih laboratorijskih
pretraga i vlažnim i suhim sterilizatorom za instrumente i pribor.

Za obavljanje specijalizirane djelatnosti, laboratorij za patološku
morfologiju, uz prostorije, pribor i opremu iz točke 1, 2. i 3. stavka
1. ovog članka, mora raspolagati sa:

4.prostorijom za razudbu velikih životinja i životinja srednje veličine,
prostorijom za razudbu malih i laboratorijskih životinja, prostorijom za
izradu patohistoloških preparata i prostorijom za mikroskopiranje;

5. mikroskopom svjetlosnim s imerzijom i dodatkom za fotografiranje,
fotografskim aparatom izmjenjivih objektiva, mikrotomom, kriostatom, vodenom
kupelji s regulacijom temperature, termostatom, digestorom, UV - svjetiljkom,
personalnim računalom ili pisačom mašinom.

Članak 86.

Laboratorij za hematologiju i kliničku kemiju u obavljanju osnovne djelatnosti
mora raspolagati sa:

1. prostorijom ili prostorom za prijem i čuvanje uzoraka, prostorijom
za pretrage krvi i mokrače i prostorijom, radnim kabinetom za obradu rezultata
i pripremu izvještaja. Prostor za prijem i čuvanje uzoraka može biti smješten
u zajedničkoj prostoriji za pretrage krvi i mokrače;

2. mikroskopom svjetlosnim, komoricama i melanžerima za eritrocite i
leukocite, spektroskopom, koagulometrom, pipetama po Westergrenu, hemoglobinometrom,
aerometrom, test-trakama (za određivanje albumina, glukoze, acetonskih
tijela) i sitnim laboratorijskim posuđem i priborom.

Za obavljanje specijalizirane djelatnosti laboratorij za hematologiju
i kliničku kemiju, uz prostorije, pribor i opremu iz točke 1. i 2. stavka
1. ovog članka mora raspolagati sa:

3. prostorijom za kemijske analize, prostorijom za kemijske analize
u posebno klimatiziranim uvjetima;

4. automatskim brojačem krvnih tjelešaca, spektrofotometrom sa ultraljubičastom
svjetiljkom, spektrofotometrom sa vidljivim spektrom, jednokanalnim automatskim
analizatorom, automatskim analizatorom aa jon selektivnim elektrodama i
atomskim apsorpcionim spektrofotornetrom.

Članak 87

Laboratorij za bakteriologiju za obavljanje usnovne djelatnosti mora
raspolagati sa:

1. prostorijom za prijem i primarnu obradu dijagnostičkog materijala,
prostorijom za čuvanje dijagnostičkog materijala i dijagnostikuma, prostorijom
za identifikaciju bakterija, prostorijom za serološke pretrage, prostorijom
za imunofluorescentnu dijagnostiku, kabinetom za obradu rezultata i pripremu
izvještaja;

2.sitnim laboratorijskim posuđem i priborom, plinskim plamenicima i
bakteriološkim instrumentarijem, suhim i vlažnim sterilizatorima, termostatom,
hladnjakom, zamrzivačem, vodenom kupelji sa regulacijom temperature, vakuum
sisaljkom, čitaćem (brojač) bakterija, pH metrom, vagom sa jednom decimalom,
aparatom za automatsko rastakanje i razređivanje (dilutor) ili mikrodilucijski
sistem s optičkim čitačem, mikroskopom optičkim sa imerzijom, mikroskopskom
fluoroscentnim, centrifugom.

Za obavljanje specijalizirane djelatnosti laboratorij za bakteriologiju
niora, uz prostorije, opremu i uređaje iz točke 1. i 2. stavka 1. ovog
članka. raspolagati sa:

3. prostorijom za rad s posebno opasnim bakterijama; 4. aparatom za
usitnjavanje dijagnostičkog materijala, aparatom za filtraciju, liofilizatorom,
fermentorom, komorom za sterilni rad, posudom ili termostatom s anaerobnim
uvjetima i regulacijom ugljičnog dioksida i vlage, mješalicom, mučkalicom,
kolorimetrom, faznokontrastnim mikroskopom, stereomikroskopom, aparatom
za automatsko izvođenje imunoenzimatskog testa (ELISA) i personalnim računalom.

Članak 88.

Laboratorij za zdravstvenu zaštitu vimena za obavljanje osnovne djelatnosti
mora raspolagati sa:

1. prostorijom za prijem dijagnostičkog materijala, prostorijom za mikrobiološke
pretrage, prostorijom, kabinetom za obradu rezultata i pripremu izvještaja;

2. sitnim laboratorijskim posuđem i priborom, termostatom, hladnjakom,
zamrzivačem, centrifugom (Gerber), suhim i vlažnim sterilizatorom, posudom
ili termostatom s anaerobnim uvjetima i regulacijom ugljičnog dioksida
i vlage, vagom laboratorijskom s jednom decimalom, pH metrom i mikroskopom,
optičkim sa imerzijom.

Za obavljanje specijalizirane djelatnosti laboratorij za zdravstvenu
zaštitu vimena, uz prostorije, opremu i uređaje iz točke 1. i 2. stavka
1. ovog članka mora raspolagati i sa:

3.prostorijom za citološke pretrage;

4. mješalicom, mučkalicom, aparatom za elektronsko brojanje stanica
u mlijeku, aparatom za kontrolu rada mužilica (pulzotest) i personalnim
računalom.

Članak 89.

Laboratorij za mikologiju za obavljanje osnovne djelatnosti mora raspolagati
sa:

l.prostorijom za prijem i primarnu obradu dijagnostičkog materijala,
prostorijom za čuvanje dijagnostičkog materijala i dijagnostikuma, prostorijom
za identifikaciju gljivica (funga), prostorijom, kabinetom za obradu rezultata
pretraga i pripremu izvještaja;

2. sit + X'Xoratorijskim posuđem i priborom, termostatona. hladnjakom,
zamrzivačem, sterilizatorom suhim i vlažnim, vodenom kupelji s regulacijom
temperature, Woodovom svjetiljkom, čitaćem (brojač) kolonija miceta, pH
metrom, vagom sa jednom decimalom, aparatom za automatsko rastakanje i
razređivanje (dilutor), aparatom za precrtavanje mikroskopske slike, mikroskopom
svjetlosnim s imerzijom, mikroskopskom lupom, centrifugom.

Za obavljanje specijalizirane djelatnosti, uz prostorije, pribor i uređaje
iz točke 1. i 2. stavka 1. ovog članka, laboratorij za mikologiju mora
raspolagati sa:

3. prostorijom za biološki pokus na laboratorijskim životinjama;

4. aparatom za usitnjavanje dijagnostičkog materijala, aparatom za filtraciju,
liofilizatorom, fermentorom, komorom za sterilni rad, mješalicom, mučkalicom,
uređajem za mikrofotografiju, mikroskopom fluoroscentnim i stereomikroskopom.

Članak 90.

Laboratorij za virusologiju u obavljanju osnovne djelatnosti mora raspolagati
sa:

1.prostorijom za prijem, čuvanje i primarnu obradu dijagnostičkog materijala,
prostorijom za imunofluorescentnu dijagnostiku bjesnoće i drugih virusnih
bolesti, prostorijom za serološke pretrage, prostorijom, kabinetom za obradu
rezultata pretraga i pripremu izvještaja;

2. sitnim laboratorijskim posudem i priborom, centrifugom, hladnjakom,
zamrzivačem, termostatom, vodenom kupelji sa regulacijom temperature, aparatom
za automatsko rastakanje i razrjeđivanje (diluter), aparatom za izvođenje
imunoenzimatskog testa (ELISA), pH metrom, vagom laboratorijskom, vakuum
sisaljkom, sterilizatorom suhim i vlažnim, autoklavom, mikroskopom svjetlosnim
s imerzijom i mikroskopom fluorescentnim.

Za obavljanje specijalizirane djelatnosti, uz prostorije, pribor i uredaje
iz točke 1. i 2. stavka 1. ovog članka, laboratorij za virusologiju mora
raspolagati sa:

3. aparatom za usitnjavanje dijagnostičkog materijala, ultracentrifugom,
kontajnerom s tekućim dušikom, termostatom s regulacijom atmosfere (vlaga,
ugljični dioksid), termostatom, inkubatorom za embrioniranje jaja, mješalicom,
mučkalicom, liofilizatorom, priborom za filtraciju, invertnim mikroskopom
i personalnim računalom.

Članak 91.

Laboratorij za parazitologiju u obavljanju osnovne djelatnosti mora
raspolagati sa:

1. prostorijom za prijem i primarnu obradu dijagnostičkog materijala,
prostorijom za identifikaciju parazita i serološke pretrage, prostorijom
za stručnjake odnosno kabinetom za obradu rezultata pretraga i pripremu
izvještaja.

2. sitnim laboratorijskim posuđem i priborom, aparatom za usitnjavanje
dijegnostičkog materijala, termostatom, kupelji sa regulacijom temperature,
hladnjakom, zamrzivačem, sterilizatorom suhim i vlažnim, centrifugom, vagom
laboratorijskom s jednom decimalom,mikroskopom svjetlosnim s imerzijom,
mikroskopom fluorescentnim, lupom i trihinoskopom.

Za obavljanje specijalizirane djelatnosti, uz prostorije, pribor i uredaje
iz točke 1. i 2. stavka 1. ovog članka, laboratorij za parazitologiju mora
raspolagati i sa:

3. posebnom prostorijom ze, serološke pretrage;

4. vakuum sisaljkom, mješalicom, mučkalicom, pH metrom, aparatom za
automatsko izvođenje imunoenzimatskog testa (ELISA) i stereomikroskopom.

Članak 92.

Laboratorij za animalnu higijenu u obavljanju osnovne djelatnosti mora
raspolagati sa:

1. prostorijom za prijem i primarnu obradu uzoraka, prostorijom za bakteriološke
pretrage, prostorijom za kemijske analize zraka, tla i otpadne animalne
tvari, prostorijom za stručnjake odnosno kabinetom za obradu rezultata
pretraga i pripremu izvještaja;

2. termometrima, higrometrom, anemometrom, termohigrografom, zračnom
sondom, svjetlomjerom, bukomjerom, aparatom za uzorkovanje zraka, detektorom
za plinske primjese zraka, sitnim priborom za uzimanje uzoraka (vode, tla,
otpadne animalne tvari), konimetrom, termostatom, binokularnom lupom, mikroskopom
svjetlosnim hladnjakom, pH metrom, peći za žarenje, pedološkim kompletom,
foto aparatom, centrifugom, mješalicom, mučkalicom, fermentorom, sterilizatorom,
digestorom, analitičkom vagom.

Za obavljanje specijalizirane djelatnosti laboratorij za animalnu higijenu,
uz prostorije. pribor i uredaje iz točke 1. i stavka 1. ovog članka, mora
raspolagati i sa:

3. prostorijom za rad u kontroliranim uvjetima;

4. priborom za membransku filtraciju. plinskim kromatografom, priborom
za radiološku detekciju i personalnim računalom.

Članak 93.

Laboratorij za pretrage stočne hrane i vode u obavljanju osnovne djelatnosti
mora raspolagati sa:

1. prostorijom za prijem i čuvanje uzoraka, prostorijom za pripremu
uzoraka za laboratorijske pretrage, prostorijom za bakteriološke pretrage,
prostorijom za mikološke pretrage, prostorijom za vaganje, prostorijom
za osnovne fizikalno-kemijske analize. prostorijom, kabinetom za stručnjake
za obradu rezultata i pripremu izvještaja

2. sitnim laboratorijskim posuđem i priborom, termostatom, hladnjakom,
zamrzivačem, sterilizatorom suhim ivlažnim. vodenom kupelji sa regulacijom
tempetature, vagom tehničkom, vagama laboratorijskim sa dvije i četiri
decimale, mješalicom, mučkalicom, pH metrom, komorom za sterilni rad, mikroskopom
svjetlosnim sa imerzijom, mikroskopskom lupom, uređajem za brojenje kolonija,
sušionikom s regulacijom temperature, eksikatorom, setom laboratorijskih
sita, opremom i sondama za uzimanje uzoraka stočne hrane, opremom za uzimanje
uzoraka vode, mlinom za sitno i grubo mljevenje uzoraka, vakuum sisaljkom;
uređajem za vakuum odsisavanje. termometrom do 200 oC, centrifugom, spektrofotometrom,
aparatom za određivanje dušika, aparatom za određivanje masti i aparatom
za određivanje vlakana.

Laboratoriji specijalizirane djelatnosti za pretragu stočne hrane i
vode, uz prostorije, pribor i uređaje iz točke 1. i 2. stavka 1. ovog članka,
moraju raspolagati i sa:

3. prostorijom za radiološke pretrage;

4. posudom ili termostatom s anaerobnim uvjetima i regulacijom ugljičnog
dioksida i vlage, aparatom za automatsko izvođenje imunoenzimatskog testa
(ELISA), (operovom vagom za odredivanje hektolitarske mase, polarimetrom,
saharometrom, aparatom za kalorimetrijsko odredivanje bruto energije hrane,
NIR-spektrofotometrom. visokotlačnim kromatografom (HPLC), aparatom za
određivanje aminokiselina, atomskim apsorpcionim spektrofotometrom, uređajem
za tankoslojnu kromatografiju (TLC), plamen fotometrom, detektorom za određivanje
radiološke kontaminacije i personalnim računalom.

Članak 94.

Laboratorij za pretrage namirnica i proizvoda životinjskog podrijetla
u obavljanju osnovne djelatnosti mora raspolagati sa:

1. prostarijom za prijem uzoraka i organoleptičke pretrage, prostorijom
za mikrobiološke pretrage, prostorijom za fizikalno-kemijske pretrage,
prostorijom za mikroskopiranje, prostorijom za smještaj vaga i osjetljivih
instrumenata, prostorijom za skladištenje kemikalija i štetnih materijala,
prostorijom za stručnjake odnosno radnim kabinetom;

2. sitnim laboratorijskim posuđem i priborom, kompletnim priborom za
fizikalne, kemijske i organoleptičke pretrage (noževi, pile, otvarač za
konzerve), analitičkom vagom na 4 decimale, analitičkom vagom na 2 decimale,
digestorom, uređajem za makrospaljivanje uzoraka u postupku određivanja
dušika, električnom peći, sušionikom, termostatom, polarimetrom, univerzalnim
refraktometrom po Abbeu, električnom vodenom kupelji s regulacijom temperature,
termostat, zamrzivačem, vakuum sisaljkom ili uljnom kupelji, centrifugom,
hladnjakom, magnetskom mješalicom s grijačem, pH metrom, sterilizatorom
suhim, sušionikom, termostatom, vodenom kupelji s regulacijom temperature,
lupa, binokularni mikroskop s imerzijom, ultravioletna svjetiljka s filterom,
uređaj za filtraciju, brojač bakterija i uredaj za homogenizaciju uzorka.

Za specijaliziranu djelatnost pretraga namirnica i proizvoda životinjskog
podrijetla laboratoriji moraju, uz prostorije, pribor i uređaje iz točke
1. i 2. stavka 1. ovog članka, raspolagati i sa:

- prostorijom za optičku i drugu instrumentalnu analitiku s odgovarajućom
ventilacijom, prostorijom za ispitivanje kromatografskim metodama;

- sparaturom za frakcionu destilaciju otapala, priborom za tankoslojnu
i papirnu kromatografiju, UV/VIS i IR spektrofotometrom - fluorimetrom
i tekućinskim i plinskim kromatografom.

Članak 95.

Laboratorij za kontrolu lijekova mora raspolagati sa:

1. prostorijom za ispitivanje tehnološke izradbe oblika lijekova, kvaliteta
ambalaže i za kemijska i fizikalno kemijska ispitivanja lijekova, prostorijom
za mikrobiološko ispitivanje lijekova, prostorijom za biološko-farmakološko-toksikološka
ispitivanja lijekova, prostorijom za pripremu laboratorijskih standarda
i standardizaciju lijekova. klimatiziranu prostoriju za čuvanje lijekova
i ispitivanje stabilnosti lijekova. prostorijom kabinetom za stručnjake;

2. sitnim laboratorijskim posuđem i priborom, opremom za titrimetrijska
ispitivanja, potenciometrom, električnim i magnetskim mješalicama, homogenizatorom,
mjernim i poredbenim elektrodama, ampermetrom, aparatom za destilaciju,
alkoholometrima, piknometrom, refraktometrom, UV/VIS i IR spektrofotometrom,
fluorometrom, atomskim apsorpcionim masenim spektrofotometrom, opremom
za kromatografska ispitivanja, (silazna i ulazna kromatografija, plinska
kromatrografija. ionska kromatografija i plinska kromatografija), vagama,
sitima, mikroskopom i lupom, opremom za ekstrakciju, maceraciju, digestiju
i perkolaciju, pH metrom, aparatom za određivanje krutišta, tališta i vrelišta,
polarimetrom, penetrometrom, viskozimetrom, eksikatorom, nefelometrom,
UV svjetiljkom, centrifugom i ultracentrifugom, opremom za "ELISA.
test i "RIP" test termostatom, vodenom kupelji sa regulacijom
temperature, hladnjakom i zamrzivačem i opremom za elektroforezu, imunoelektroforezu
i imunodifuziju.

Članak 96.

Prostorije i oprema za male laboratorijske životinje mora se sastojati
od:

1. prostorije za držanje zdravih životinja, Prostorije za pripremu pokusa,
prostorije za držanje životinja u karantenskim uvjetima za trajanja pokusa,
prostorije za odlaganja lešina i otpadnih animalnih tvari, prostorije za
osoblje;

2. sitnog instrumentarija i pribora za razudbe, kaveza za držanje zdravih
životinja, kaveza - izolatora za držanje životinja u pokusu, suhog sterilizatora,
autoklava, uređaja za ventilaciju i filtraciju ulaznog i izlaznog zraka
sa mogučnošću održavanja nadpritiska, posude za odlaganje lešina i otpadnih
tvari do neškodljivog uklanjanja.

Članak 97.

Prostorije i oprema za pripremu mikrobioloških hranjivih podloga moraju
se sastojati od:

1. prostorije za uskladištenje sirovina, polugotovih podloga, kemikalija
i reagencija, prostorije ze pripremu podloga po recepturi, prostorije za
sterilizaciju, prostorije uskladištenje sterilnih podloga;

2. vagom tehničkom, vagom na 2 decimale, pH metrom, uređajem za filtraciju,
uređajem za rastakanje, vakuum sisaljkom, autoklavom, uređajem, za destilaciju
vode i suhim sterilizatorom.

Članak 98.

Prostorije i oprema za pranje i sterilizaciju laboratorijskog pribora
i posuđa moraju se sastojati od:

1. prostorije za prihvat nečistog i kontaminiranog posuda i pribora,
odstranjivanje pretraženog sadržaja i grubo predpranje, prostorije za detaljno
pranje i sušenje prostorije za sterilizaciju i pakovanje, prostorije za
uskladištenje steriliziranog pribora i posuđa do upotrebe;

2. posuda za prihvat pretraženog materijala, praonici (bazeni) sa tekućom
toplom i hladnom vodom ili uređaj za automatsko pranje laboratorijskog
posuda, stalci za šušenje suhi sterilizator, autoklav, Kohov lonac.

Članak 99.

Prostorije i oprema za pranje zaštitne odjeće mora se sastojati od:

1. prostorije za prijem nečiste i kontaminirane zaštitne odjeće i drugih
sredstava zaštite, prostorije za pranje i sterilizaciju, prostorije za
glačanje, odlaganje i izdavanje čiste i sterilne odjeće i zaštitnih sredstava;

2. stroja za pranje rublja, autoklava, strojeva za glačanje.

Zaštitna odjeća i druga sredstva zaštite na upotrebi u bakteriološkim,
virusološkim, parazitološkim i pato-anatomskim laboratorijima, kao i pripremi
i sterilizaciji hranjivih podloga, nečistog dijela za pranje laboratorijskog
pribora i karantenskog dijela za držanje labbratorijskih životinja u pokusu,
mora se podvrgnuti pranju u prostorijama i sa opremom iz stavka 1. ovoga
članka.

Zaštitna odjeća i sredstva na upotrebi u drugim prostorima može se dostavljati
na pranje u javne praonice.

Članak 100.

Pojedini uredaji i aparati visoke tehnologije i vrijednosti mogu se
koristiti za potrebe više laboratorija u okviru pojedinog dijagnostičkog
i analitičkog objekta u, koliko to ne remeti funkcionalnost obavljanja
pretraga i nije u suprotnosti sa poštivanjem osnovnih stručnih principa
zaštite od širenja infekcioznih ili kontaminirajučih čimbenika.

Članak 101.

Stručno osoblje u veterinarskim dijagnostičkim i analitičkim laboratorijima
mora udovoljavati slijedečim uvjetima:

Voditelji laboratorija odnosno odgovorne osobe u obavljanju specijalizirane
djelatnosti moraju biti diplomirani veterinari ili stručnjaci drugih struka
za specijalizirane poslove u veterinarskoj dijagnostici i analitici (kemičari,
farmaceuti, liječnici) kao specijalisti s doktoratom znanosti iz istoga
područja djelatnosti sa najmanje pet godina radnog iskustva u istoj.

Voditelji laboratorija odnosno odgovorne osobe u laboratorijima osnovnih
djelatnosti mogu biti diplomirani veterinari ili stručnjaci drugih struka
za pojedine specijalizirane poslove (kemičari, farmaceuti, liječnici) kao
specijalisti s magisterijem znanosti ili specijalizacije odgovarajućeg
područja djelatnosti sa najmanje pet godina radnog iskustva u istoj.

Pomoćno tehničko osoblje na radu u laboratorijima odgovorna osoba na
držanju i čuvanju laboratorijskih živočinja mora imati stručnu spremu (IV/1),
stupnja obrazovanja smjera veterinarski tehničar ili tehničar kemijskog,
farmaceutskog i sl. mjera.

Broj stručnjaka, tehničkog i pomoćnog osoblja mora biti primjeren opsegu
obavljanja djelatnosti i omogućavati redovitost i stalnost obavljanja poslova
tijekom čitave godine s obaveznim dežurstvom najmanje jednog stručnjaka
i jednog tehničkog ili pomoćnog radnika nedjeljom i praznikom.

Članak 102.

Za obavljanje ejedničkih, financijsko - računskih i tehničkih poslova
u svim dijagnostičkim i analitičkim laboratorijima osiguravaju se potrebne
porostorije i radnici odgovarajuće stručnosti u srazmjeru sa opsegom obavljanja
poslova.

Za obavljanje pomoćnih poslova na čišćenju i održavanju prostorija i
uređaja osigurava se, ovisno o opsegu tih poslova, odgovarajući broj pomoćnih
i drugih radnika.

VII. PRELAZNE I ZAVRŠNE ODREDBE

Članak 103.

Pravne i fizičke ošobe koje su do dana stupanja na snagu ovog pravilnika
obavljale zdravstvenu zaštitu životinja i veterinarsku djelatnost, moraju
udovoljiti uvjetima propisanim ovim pravilnikom u roku dvije godine od
dana njegovog stupanja na snagu.

Članak 104.

Stupanjem na snagu ovog pravilnika prestaje važiti Pravilnik o uvjetima
što ih moraju udovoljavati veterinarske i druge organizacije udruženog
rada koje obavljaju poslove veterinarske djelatnosti ("Narodne novine",
broj 13/82)

Članak 105.

Ovaj pravilnik stupa na snagu osmoga dana od dana objave u "Narodnim
novinama"

Klasa: 322-01/92-01/31

Urbroj : 525-01 -92-1

Zagreb; 15. siječnja 1992.

Ministar poljoprivrede, šumarstva i vodoprivrede

**Ivan Tarnaj, dipl. ing., v.r.**

Pravilnik, NN 12/1992-266
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)